CELEX: 32020D1223(01)
Language: fi
Date: 2020-11-26 00:00:00
Title: Euroopan tason poliittisista puolueista ja Euroopan tason poliittisista säätiöistä vastaavan viranomaisen päätös, annettu 26 päivänä marraskuuta 2020, Allianssi rauhan ja vapauden puolesta ASBL:n rekisteröinnin hylkäämisestä (Ainoastaan englanninkielinen teksti on todistusvoimainen) 2020/C 448/01

23.12.2020   
               
               
                  FI
               
               
                  Euroopan unionin virallinen lehti
               
               
                  C 448/1
               
            
         Euroopan tason poliittisista puolueista ja Euroopan tason poliittisista säätiöistä vastaavan viranomaisen päätös,
         annettu 26 päivänä marraskuuta 2020,
         Allianssi rauhan ja vapauden puolesta ASBL:n rekisteröinnin hylkäämisestä
         (Ainoastaan englanninkielinen teksti on todistusvoimainen)
         (2020/C 448/01)
         EUROOPAN TASON POLIITTISISTA PUOLUEISTA JA EUROOPAN TASON POLIITTISISTA SÄÄTIÖISTÄ VASTAAVA VIRANOMAINEN, joka
         ottaa huomioon Euroopan unionin toiminnasta tehdyn sopimuksen,
         ottaa huomioon Euroopan tason poliittisten puolueiden ja Euroopan tason poliittisten säätiöiden perussäännöstä ja rahoituksesta 22 päivänä lokakuuta 2014 annetun Euroopan parlamentin ja neuvoston asetuksen (EU, Euratom) N:o 1141/2014 (1) ja sen 9 artiklan,
         ottaa huomioon Allianssi rauhan ja vapauden puolesta ASBL:n toimittamat tiedot,
         sekä katsoo seuraavaa:
         
                     (1)
                  
                  
                     Allianssi rauhan ja vapauden puolesta ASBL (jäljempänä ’allianssi’) toimitti Euroopan tason poliittisista puolueista ja Euroopan tason poliittisista säätiöistä vastaavalle viranomaiselle (jäljempänä ’viranomainen’) 12 ja 26 päivänä elokuuta 2020 tietoja ja asiakirjoja pyytääkseen rekisteröintiään Euroopan tason poliittiseksi puolueeksi.
                  
               
                     (2)
                  
                  
                     Kyseisissä tiedoissa ja asiakirjoissa tukeuduttiin ilmeisesti allianssin aiempaan rekisteröintiin (2) Euroopan tason poliittiseksi puolueeksi asetuksen (EU, Euratom) N:o 1141/2014 mukaisesti.
                  
               
                     (3)
                  
                  
                     Viranomainen muistutti 27 päivänä elokuuta 2020, että allianssi oli poistettu rekisteristä 13 päivänä syyskuuta 2018 annetulla päätöksellä (3) ja sen tähden sen oli jätettävä rekisteröintihakemus asetuksen (EU, Euratom) N:o 1141/2014 mukaisesti uutta rekisteröintiä varten.
                  
               
                     (4)
                  
                  
                     Allianssi toimitti 4 päivänä syyskuuta 2020 asiakirjoja, jotka ilmenivät samoiksi kuin 12 ja 26 päivänä elokuuta jo toimitetut asiakirjat.
                  
               
                     (5)
                  
                  
                     Viranomaiselle toimitettiin 8 päivänä syyskuuta 2020 Nationaldemokratische Partei Deutschlands -puolueen (Saksa) jäsenkirja.
                  
               
                     (6)
                  
                  
                     Viranomainen muistutti 10 päivänä syyskuuta 2020, että allianssin oli jätettävä hakemus pyytääkseen rekisteröintiä Euroopan tason poliittiseksi puolueeksi.
                  
               
                     (7)
                  
                  
                     Allianssi esitti 18 päivänä syyskuuta 2020 lisää tietoja ja asiakirjoja (aiempien tietojen lisäksi, joihin viitataan jäljempänä ’hakemuksena’), muun muassa Falange Española de las JONS -puolueen (Espanja) ja E.LA.SYN.-puolueen (Kreikka) jäsenkirjat.
                  
               
                     (8)
                  
                  
                     Viranomainen ilmoitti allianssille 19 päivänä lokakuuta 2020, että hakemus oli puutteellinen, ja totesi lisäksi, että kolmen jäsenkirjan toimittaminen kolmesta jäsenvaltiosta ei selvästikään riitä rekisteröintiin.
                  
               
                     (9)
                  
                  
                     Viranomainen hyväksyi 26 päivänä lokakuuta 2020 allianssia koskevan alustavan arvioinnin, jossa se esitti alustavana näkemyksenään, että hakemus ei täyttänyt ainakaan yhtä asetuksen (EU, Euratom) N:o 1141/2014 3 artiklan 1 kohdassa säädetyistä edellytyksistä.
                  
               
                     (10)
                  
                  
                     Erityisesti allianssi ei todistanut täyttävänsä asetuksen (EU, Euratom) N:o 1141/2014 3 artiklan 1 kohdan b alakohdassa säädettyä edellytystä (’vähimmäisedustusvaatimukset’).
                  
               
                     (11)
                  
                  
                     Kyseisen säännöksen mukaan Euroopan tason poliittiseksi puolueeksi rekisteröinnin ehtona on se, että hakija osoittaa, että sen jäsenpuolueita on edustettuina vähintään neljäsosassa jäsenvaltioista, sen jäseniä on edustettuina Euroopan parlamentissa, kansallisissa parlamenteissa, alueparlamenteissa tai alueneuvostoissa tai se on saanut tai sen jäsenpuolueet ovat saaneet viimeisimmissä Euroopan parlamentin vaaleissa vähintään kolme prosenttia kussakin valtiossa annetuista äänistä vähintään neljäsosassa jäsenvaltioista.
                  
               
                     (12)
                  
                  
                     Jäsenpuolueiden edustuksen osalta allianssin hakemuksen asiakirjoissa viitattiin vain kolmeen jäsenvaltioon: i) Saksa, ii) Kreikka ja iii) Espanja, eikä tällainen edustus riitä täyttämään vähimmäisedustusvaatimuksia, joiden mukaan edellytyksenä on vähintään seitsemän jäsenvaltion edustus.
                  
               
                     (13)
                  
                  
                     Allianssi ei myöskään toimittanut asiakirjoja, joilla se olisi todistanut, että se tai sen jäsenpuolueet saivat viimeisimmissä Euroopan parlamentin vaaleissa vähintään kolme prosenttia kussakin valtiossa annetuista äänistä vähintään seitsemästä jäsenvaltioista, ja joka tapauksessa olisi soveltuvin osin sovellettava samoja johdanto-osan huomautuksia(12).
                  
               
                     (14)
                  
                  
                     Alustavassa arvioinnissaan viranomainen kehotti allianssia esittämään mahdollisia haluamiaan kirjallisia huomautuksia 10 päivään marraskuuta 2020 mennessä ja toisti lisäksi, että hakemus oli joka tapauksessa puutteellinen.
                  
               
                     (15)
                  
                  
                     Allianssi ei esittänyt mitään huomautuksia tai kommentteja vastauksena alustavaan arviointiin.
                  
               
                     (16)
                  
                  
                     Tällä perusteella viranomaisen ei tarvitse arvioida hakemuksen muita perusteita,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Allianssi rauhan ja vapauden puolesta ASBL:n hakemus, joka koskee rekisteröintiä Euroopan tason poliittiseksi puolueeksi, hylätään.
         
         
            2 artikla
            Tämä päätös tulee voimaan päivänä, jona se annetaan tiedoksi.
         
         
            3 artikla
            Tämä päätös on osoitettu vastaanottajalle:
            
                        Allianssi rauhan ja vapauden puolesta ASBL
                     
                  
                        Rue Abbé Cuypers 3
                     
                  
                        1040 Bruxelles/Brussel
                     
                  
                        BELGIQUE/BELGIË
                     
                  
         
            Tehty Brysselissä 26 päivänä marraskuuta 2020.
            
               
                  Euroopan tason poliittisista puolueista ja
               
               
                  Euroopan tason poliittisista säätiöistä vastaavan viranomaisen puolesta
               
               
                  Johtaja
               
               M. ADAM
            
         
         
            (1)  EUVL L 317, 4.11.2014, s. 1.
         
            (2)  Viranomaisen päätös, tehty 9 päivänä helmikuuta 2018, Allianssin rauhan ja vapauden puolesta rekisteröimiseksi (EUVL C 193, 6.6.2018, s. 9).
         
            (3)  Viranomaisen päätös, annettu 13 päivänä syyskuuta 2018, Allianssin rauhan ja vapauden puolesta poistamiseksi rekisteristä (EUVL C 417, 16.11.2018, s. 11).